**Fjelltur gjennom Langsua – Jotuheimen forgård**

Visste du at Langsua tidligere ble kalt Huldreheimen? Ikke så rart, kanskje, for området er både eventyrlig og ganske så magisk. Et stort område med mye uberørt natur og fine setermiljøer, gir rot til mange gode historier og eventyr!

Vandringen gjennom Langsuaer en fredelig og god opplevelse. Samtidig er dette et område som er overraskende vakkert; med stor utsikt, nydelig T-merkede stier og hytter som ligger på rekke og rad.

Vi avslutter vår tur på DNTs flaggskip i Langsua - Liomseter turisthytte. Der er det godt bo etter tre dagers vandring fra hytte til hytte.

**PROGRAM**

**Dag 1: Espedalen -Storhøliseter (selvbetjent) 975 moh, ca 11 km/4 timer**
Deltakere og turleder møter på Lillehammer stasjon. Ekstrabuss til Espedalen Fjellstue. Her tar vi på oss sekkene og starter vår tur.
Vi følger på T-merket sti i nydelig fjell-skog-terreng og passerer setra Fredriksætra (930 moh). Herfra går stien bratt opp til ca 1.180 moh. Da er vi på toppen og får ny utsikt vestover. Stien videre går i snilt terreng til vi etterhvert ser setergrenda under oss.

Første stopp er Storhøliseter. Her ligger det flere støler på plassen og er en idyllisk oase i Langsua. Hingstsleppet tidlig på sommeren er et skue, og kanskje går hestene på jordet når vi ankommer hytta.
Den eldste hytta, Casparistua, er bortimot 300 år gammel. Den er oppkalt etter vår kjente høyfjellsdikter Theodor Caspari (1853-1948), som bodde på Storhøliseter gjennom mange år. Mye av Casparis diktning er inspirert av turene nettopp i dette område.
Selvbetjeningshytta har eget proviantlager, og sammen lager vi kveldens tre-retters.

På en godværsdag er det ingenting som er så godt som å sitte på "trappa" og se på solnedgangen.

**Dag 2   Storhøliseter-Storkvolvbu (selvbetjent) 1.199 moh, ca 13 km/5 timer**
Etter en god egenkomponert frokost, og utvask, går vi videre sørover i koselig terreng. Underveis unner vi oss en skikkelig matpakkerast. Stien går i jevnt 1000 meters høyde før vi på slutten kommer opp mot 1.200.

Storkvolvbu ligger ved en elv som innbyr til bading. Nyt et forfriskende bad og deretter en selvlaget middag.

**Dag 3   Storkvolvbu via Vakkerlifjell til Liomseter 910 moh, ca 15 km/5 timer**
Idag er det siste mulighet til å gå innom proviantlageret for å finne sin egen frokost og matpakke-meny. Dere får en nydelig tur idag også, på gode stier. Bruk dagen ute og ta gjerne en avstikker til Nonsbua. En perfekt plass å innta matpakka.

Nå er det bare sjarmøretappen igjen ned til Liomseter. Og der venter dusj, middag og en deilig kveld inne i stua eller ute på tunet.

**Dag 4: Suluhøgda ca 8 km t/r**
Vi bruker god tid på frokosten i dag. Deretter pakker vi oss ut fra hytta og tar en tur med lett sekk opp til Suluhøgda, en artig liten topp og en fin tur opp til 1.122 moh.

Ekstrabuss fra Liomseter til Lillehammer stasjon. Hjemreise**.**

*Med forbehold om endring i programmet!*
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: Blå**

Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.